Mandag blev to personer indlagt på Aalborg Universitetshospital, fordi de havde indtaget den giftige svamp "hvævlet gift-slørhat". De blev indlagt med svært nyresvigt og kom begge i dialyse. Tirsdag er begge 54-årige mænd blevet udskrevet igen. Mændene fik kraftige skader på nyrerne efter at have spist den giftige svamp, og de skal derfor fortsat i dialyse tre gange om ugen. Det skriver TV 2 . Symptomerne på forgiftning er opkast, diarré og aftagende nyrefunktion, men typisk kommer symptomerne først flere dage efter indtagelse af svampen. Aalborg Universitetshospital opfordrer til, at man ikke spiser svampe, medmindre man er 100 procent sikker på, at de er ufarlige. Samme opfordring har Esben Buch, der er naturvejleder i Aalborg Kommune. - Man skal bare tage sine forholdsregler, og kun spise de svampe, man er 100 procent sikker på, sagde Esben Buch til TV2 Nord mandag. Derfor har han også et par gode råd til nye svampejægere. - Som nybegynder skal man holde sig til rørhatte og kantareller. Man skal altid have en god svampebog med sig og aldrig spise noget, man ikke 100 procent ved, hvad er, sagde han til TV2 Nord mandag.

Opsummering:
Eksperter opfordrer til, at man ikke spiser svampe, medmindre man er 100 procent sikker på, at de er ufarlige.